Diari Oficial de la Generalitat Valenciana


Sumari del DOGV 8683, del 22-11-2019 (2019/10109)

RESOLUCIÓ de 12 de novembre de 2019, del director general de Relacions amb les Corts, per la qual es publica el conveni entre la Generalitat, a través de la Conselleria de Sanitat Universal i Salut Pública, i l'Ajuntament de Cheste, per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària de Cheste.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8683

Data del DOGV
:   22-11-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10337


Data del document
:   12-11-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 12 de novembre de 2019, del director general de Relacions amb les Corts, per la qual es publica el conveni entre la Generalitat, a través de la Conselleria de Sanitat Universal i Salut Pública, i l'Ajuntament de Cheste, per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària de Cheste. [2019/10779]  
  
La Generalitat, a través de la Conselleria Sanitat Universal i Salut Pública, i l'Ajuntament de Cheste, han subscrit, prèvia tramitació reglamentària, el dia 25 d'octubre de 2019, el conveni per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària de Cheste, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 12 de novembre de 2019 i número 1299/2019, és procedent la publicació en el Diari Oficial de la Generalitat Valenciana de l'acord administratiu esmentat, que figura annex a aquesta resolució.  
  
València, 12 de novembre de 2019.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat, mitjançant la Conselleria de Sanitat Universal i Salut Pública, i l'Ajuntament de Cheste, per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària de Cheste  
  
València, 25 d'octubre de 2019  
  
Reunits  
D'una banda, Ana Barceló Chico, consellera de Sanitat Universal i Salut Pública, en representació de l'Administració de la Generalitat, nomenada pel Decret 6/2019, de 17 de juny, del president de la Generalitat, pel qual es nomena consellera de Sanitat Universal i Salut Pública, que actua en exercici de les seues competències que li confereix l'article 4 del Decret 93/2018, de 13 de juny, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, d'acord amb el que disposa l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i especialment facultada per a la subscripció d'aquest conveni de col·laboració per acord del Consell, de data 25 d'octubre 2019.  
I, de l'altra banda, José Morell Roser, alcalde de l'Ajuntament de Cheste, amb CIF núm. L-1853495H, en el seu nom i representació, i en virtut de les competències atribuïdes per l'article 21 de la Llei 7/1985, de 2 d'abril, reguladora de les bases de règim local, i altres disposicions concordants d'aplicació, i especialment facultat per a la subscripció d'aquest conveni de col·laboració per acord del Ple de l'Ajuntament de data 16 de maig de 2019.  
  
EXPOSEN  
  
L'article 54.1 de la Llei orgànica 5/1982, d'1 de juliol, de l'estatut d'autonomia de la Comunitat Valenciana, modificada per la Llei orgànica 1/2006, de 10 d'abril, atribueix a la Generalitat l'organització, administració i gestió de totes les institucions sanitàries públiques del territori de la Comunitat Valenciana.  
L'article 7 de la Llei 10/2014, de 29 de desembre, de salut de la Comunitat Valenciana, configura el sistema valencià de salut i encarrega la seua gestió a la conselleria competent en matèria de sanitat, i estableix que és el conjunt de tots els centres, serveis i establiments de la Comunitat Valenciana encaminats a fer efectiu el dret a la salut.  
  
D'altra banda, la Llei 7/1985, de 2 d'abril, reguladora de les bases del règim local, i el Reial decret legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local, preveuen la subscripció de convenis entre diferents administracions per a millorar l'eficiència de la gestió pública, eliminar duplicitats administratives i complir la legislació d'estabilitat pressupostària i sostenibilitat financera.  
La conselleria amb competències en matèria de sanitat desenvolupa un model d'atenció primària que pretén acostar els serveis de salut a la població i millorar l'atenció que presta des d'aquest àmbit, i augmentar-ne la qualitat. Per això, per a complementar el nivell de prestació dels serveis i acostar l'atenció sanitària a la totalitat de la població de la zona bàsica cal promoure l'educació i l'activitat física per a la salut i dur a terme una actuació conjunta de col·laboració entre la Generalitat, a través de la Conselleria de Sanitat Universal i Salut Pública, i l'Ajuntament de Cheste.  
  
A més, l'article 111 de la Llei 8/2010, de 23 de juny, de la Generalitat, de règim local de la Comunitat Valenciana, estableix que les entitats locals de la Comunitat Valenciana podran cooperar entre si o amb l'Administració de l'Estat o de la comunitat autònoma a través de convenis o acords que tinguen per finalitat l'execució en comú d'obres, la prestació de serveis comuns o la utilització conjunta de béns o instal·lacions.  
  
D'acord amb el que estableixen l'article 49.b de la Llei 40/2015, d'1 d'octubre, de règim jurídic del sector públic; l'article 11 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i el que indica el paràgraf anterior, la competència en la qual es fonamenta l'actuació de l'Ajuntament que subscriu el conveni es basa essencialment en la declaració de nul·litat de la disposició transitòria primera de la Llei 27/2013, de 27 de desembre, de racionalització i sostenibilitat de l'Administració local, atés que la Llei 8/2010, de 23 de juny, de la Generalitat, de règim local de la Comunitat Valenciana, en l'exercici de les competències pròpies de la Comunitat Valenciana, atribueix expressament als municipis aquesta competència de participació en la gestió de l'atenció primària de salut, la qual cosa atorga un títol legal habilitant perquè els ajuntaments puguen subscriure aquest conveni en l'exercici d'aqueixa competència que de manera expressa els atribueix la llei autonòmica de règim local esmentada.  
Per tant, cal indicar que el títol habilitant per a la subscripció del conveni també queda establit en la Llei 8/2010, de 23 de juny, de la Generalitat, de règim local de la Comunitat Valenciana, ja que en l'article 33.3.i indica que els municipis valencians tenen competències pròpies en les matèries següents: «participació en la gestió de l'atenció primària de la salut».  
La Direcció General d'Administració local de Presidència de la Generalitat ha emés un informe d'inexistència de duplicitats, el 29 d'agost de 2019.  
De conformitat amb el que estableix l'article 49.b de la Llei 40/2015, d'1 d'octubre, de règim jurídic del sector públic, la competència en la qual es fonamenta l'actuació de l'Administració pública que subscriu el conveni es basa en el que estableix l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, en relació amb l'article 4.2 del Decret 93/2018, de 13 de juny, del Consell, pel qual aprova el Reglament orgànic i funcional de la Conselleria de Sanitat Universal i Salut Pública.  
D'altra banda, el Departament de Salut de Manises, al qual pertany el Centre de Salut de Cheste, com també els/les professionals sanitaris d'aquest, estan regulats en règim de concessió administrativa, a través del contracte subscrit entre la conselleria amb competències en matèria de sanitat i la concessionària. Entre les accions de promoció i foment de la salut comunitària, que comprén el contracte subscrit, s'enquadra la realització d'aquest programa.  
Aquest conveni serà objecte de publicitat activa de conformitat amb el que estableix la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
En conseqüència, les dues institucions acorden formalitzar aquest conveni, segons les següents  
  
CLÀUSULES  
  
Primera. Objecte del conveni  
L'objecte d'aquest conveni és regular les relacions i accions entre les dues administracions signants, perquè es puga desenvolupar en el Centre de Salut d'Atenció Primària de Cheste (CAP) un programa d'interés social, de foment d'activitat física i exercici físic orientat a la salut per part de personal no sanitari, però amb titulació i formació suficient i adequada per a això. Aquest programa es denomina Programa Municipal d'Activitat Física i Salut (PMAFS): VIU-ACTIU, que s'adjunta en l'annex.  
  
Segona. Àmbit d'aplicació  
Aquest conveni és aplicable als ciutadans i ciutadanes residents i/o empadronats al municipi de Cheste, i amb assignació de centre d'atenció primària en aquest municipi.  
  
Tercera. Principis que regeixen aquest conveni  
Els principis que regeixen aquest conveni per a la realització del Programa Municipal d'Activitat Física i Salut (PMAFS) són els següents:  
1. Integrar en la planificació estratègica municipal de totes les regidories i específicament les de salut, educació i serveis socials, una major orientació a la salut en les seues activitats, i dotar-la de mitjans i eines per a això.  
2. Promoure en tots els segments de població una vida activa, saludable i els hàbits d'activitat física.  
3. L'atenció a poblacions especials en la pràctica de l'activitat física i l'exercici físic amb paràmetres saludables.  
4. Facilitar als professionals sanitaris recursos tècnics i humans per a la recomanació i/o prescripció d'activitat física i exercici físic orientat a la salut.  
5. Promoure el treball multidisciplinari i coordinat entre els professionals sanitaris i els professionals de l'activitat física municipals, per a una millor prestació de serveis assistencials als ciutadans, amb l'objectiu del foment de la pràctica de l'activitat física saludable.  
  
6. Promoure la pràctica efectiva i real de l'activitat física, en col·laboració amb el sector sanitari, des de tots els àmbits, i especialment aquells més pròxims a la ciutadania.  
7. Difondre informació sobre els recursos municipals per a la salut dels quals disposa el municipi, i utilitzar el màxim de mitjans.  
8. Col·laborar en la formació contínua dels professionals de l'activitat física i l'esport, i també amb els professionals sanitaris que participen en el programa.  
9. Fer que la formació contínua estiga orientada a la millora de les activitats esportives municipals.  
10. Col·laborar amb el Departament de Salut per a accions de difusió i formació orientades al foment i pràctica de l'activitat física, la salut i els hàbits saludables.  
  
Quarta. Obligacions de les parts  
A) Per part de l'Ajuntament de Cheste:  
1. Les línies d'actuació a seguir en el desenvolupament d'aquest programa s'han d'ajustar als protocols i directrius consensuats i comunicats al coordinador/a mèdic del Centre d'Atenció Primària i, en allò no previst en aquests protocols i directrius, a les ordres i directrius que emanen des de la Coordinació del Centre d'Atenció Primària de Cheste. Aquestes línies seran: línia de treball de prevenció i/o formació (ex.: col·laboració en accions de difusió i/o formació que s'impulsen des del Centre de Salut de Cheste); i la línia de treball d'intervenció amb pacients (mitjançant els protocols de treball aprovats pel coordinador/a mèdic del CAP), que relacionaran els/les professionals sanitaris i els/les professionals de l'activitat física i l'esport que participen en el programa.  
2. Assumir tots els costos de realització del programa, i aportar el material, equipaments, infraestructures i personal que siguen necessaris per al desenvolupament del projecte.  
3. Els serveis professionals que aporte l'Ajuntament de Cheste s'han d'ajustar a les característiques següents:  
- Han de tindre formació tècnica, coneixements, actituds i aptituds necessàries per a participar en aquest projecte i estar en possessió de la titulació adequada de conformitat amb els articles 7, 14, 19 i 21, de la Llei 2/2011, de 22 de març, de l'esport i l'activitat física de la CV (per a aquest projecte llicenciats/ades graduats en Ciències de l'Activitat Física i l'Esport, amb especialització de Màster en Salut o prescripció d'exercici físic).  
- Complir les obligacions laborals i fiscals aplicables.  
  
- A efectes d'aquest conveni, se'ls denominaran «preparadors o preparadores físics».  
- La naturalesa de la relació de col·laboració que s'establisca entre el personal sanitari i no sanitari que participe en el programa no tindrà la naturalesa de laboral, sinó administrativa, i regulada per aquest conveni i les altres disposicions legals que escaiguen. En conseqüència, ni la conselleria amb competències en matèria de sanitat, ni el CAP de Cheste i ni l'Hospital de Manises tindran cap obligació de caràcter laboral.  
  
- A més, per a qualsevol incidència o necessitat, l'Ajuntament de Cheste posa a la disposició del Centre de Salut d'Atenció Primària la figura del tècnic/a municipal, que actuarà com a figura de suport entre les dues institucions (conselleria amb competències en matèria de sanitat i Ajuntament de Cheste).  
B) Per part de la conselleria amb competències en matèria de sanitat:  
1. Autoritzar els metges i metgesses del Centre d'Atenció Primària i els/les d'assistència especialitzada (i els/les professionals sanitaris que aquests/aquestes determinen), a col·laborar activament i recomanar i/o prescriure la realització d'activitat física saludable a usuaris/àries del centre de salut, especialment aquells amb «tipologies de risc» que siguen susceptibles de participar en el programa (vegeu l'annex). Aquests usuaris i usuàries seran derivats al «preparador/a físic» (titulat/ada en Ciències de l'Activitat Física i l'Esport).  
2. Participar en les diferents reunions de coordinació, seguiment i avaluació del programa.  
3. En funció de la disponibilitat d'espais en el centre d'atenció primària, habilitar un espai físic en el centre de Salut, perquè el «preparador/a físic» puga realitzar les seues funcions.  
4. Per a un correcte desenvolupament de la prescripció facultativa de realització d'activitat i exercici físic, i una correcta i individualitzada aplicació a cada pacient que participe en el programa, els/les professionals sanitaris hauran de proporcionar al preparador/a físic aquella informació que li siga necessària per a la correcta planificació de les càrregues, volums i intensitats de treball, respectant en tot cas el que s'indica en el paràgraf següent.  
5. La participació d'un/una pacient en el PMAFS serà sempre voluntària, en l'exercici de l'autonomia de la seua voluntat (Llei 41/2002, de 14 de novembre, bàsica reguladora de l'autonomia del pacient i de drets i obligacions en matèria d'informació i documentació clínica) i hauran de consentir expressament, si escau, la cessió de dades personals, i especialment les relatives a la seua salut, segons estableixen els articles 7 i 8 de la Llei orgànica 3/2018, de 5 de desembre, de protecció de dades personals i garantia dels drets digitals (LOPD-GDD); així com les consideracions introduïdes pel Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), molt especialment els articles 4, 5, 6, 9 i 20.  
  
Cinquena. Exclusiva d'obligacions econòmiques  
De conformitat amb l'article 11.2 del Decret 176/2014, del Consell, l'aplicació i execució d'aquest conveni, incloent-hi a aquest efecte tots els actes jurídics que es poden dictar en la seua execució i desenvolupament, no podrà comportar obligacions econòmiques per a la Generalitat i, en tot cas, la despesa haurà de ser atesa amb els seus mitjans personals i materials.  
Per a això, l'Ajuntament de Cheste es compromet a dotar dels recursos que siguen necessaris al projecte per al bon funcionament tècnic i en condicions prestació de servei de qualitat.  
  
  
Sisena. Cobertura de riscos  
Tot el personal no sanitari disposarà de la corresponent cobertura de riscos de responsabilitat civil, mitjançant la col·legiació corresponent. L'Ajuntament de Cheste remetrà a la Gerència del Departament de Salut de Manises una còpia de la titulació del personal no sanitari adscrit al programa, com també l'acreditació de col·legiació, i les dades de la corresponent pòlissa de cobertura de responsabilitat civil.  
  
Per al cas d'un altre personal que puga col·laborar en el programa i que realitze funcions de pràctiques (ex. becaris/becàries), es regularan per un conveni independent, segons el pla d'estudis de cada institució educativa d'on provinguen.  
  
Setena. Protecció de dades de caràcter personal  
L'accés a totes aquelles dades protegides per llei només seran facilitades pel personal sanitari del CAP de Cheste, sempre que ho consideren absolutament necessari per al desenvolupament de la prescripció de realització d'activitat i exercici físic. I com s'ha indicat, sempre que la participació del pacient en el PMAFS siga voluntària i consenta expressament, si escau, la cessió de dades personals, i especialment les relatives a la seua salut, segons estableixen els articles 7 i 8 de la Llei orgànica 3/2018, de 5 de desembre, de protecció de dades personals i garantia dels drets digitals (LOPD-GDD); com també les consideracions introduïdes pel Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), molt especialment els articles 4, 5, 6, 9 i 20.  
  
L'Ajuntament de Cheste es compromet, sota la seua responsabilitat, que en tot moment quede garantit el respecte dels drets dels pacients i de les pacients; especialment, els que estableixen les normes que regulen la protecció de les dades de caràcter personal.  
Els serveis informàtics del CAP de Cheste facilitaran la instal·lació del suport informàtic que siga necessari per al desenvolupament i seguiment del programa. Aquest suport serà facilitat per l'Ajuntament de Cheste.  
  
Huitena. Efectes i vigència  
Aquest conveni tindrà efecte des del moment de la signatura i tindrà una duració de quatre anys. Les parts podran acordar-ne, unànimement i de forma expressa, la pròrroga per un període màxim de fins a quatre anys més.  
  
Novena. Òrgan mixt de seguiment, vigilància i control  
D'acord amb el que preveu l'article 9 del Decret 176/2014, de 10 d'octubre, del Consell, pel qual es regulen els convenis que subscriguen la Generalitat i el seu registre, com també el que s'estableix en l'article 49.f de la Llei 40/2015, d'1 d'octubre, de règim jurídic del sector públic, es crea un òrgan mixt de seguiment, vigilància i control de l'execució del conveni.  
Aquest òrgan mixt de seguiment i control estarà integrat per tres persones en representació de la conselleria amb competències en matèria de sanitat, designades per la persona titular de la direcció general amb competències en matèria d'assistència sanitària, i per tres persones en representació del consistori designades per la persona titular d'aquest i entre les seues funcions estan les establides en els apartats 1 i 2 de l'article 9 del Decret 176/2014, com també les que determina l'article 49.f de la Llei 40/2015.  
La Comissió es reunirà sempre que ho considere necessari una de les parts i amb convocatòria prèvia d'aquesta, i serà competent per a resoldre els problemes d'interpretació i compliment de puguen plantejar-se respecte al conveni.  
Les actes i acords que s'emeten en el desplegament i execució de les funcions d'aquest òrgan de seguiment s'hauran de remetre a la direcció general amb competències en matèria d'assistència sanitària i a l'Alcaldia de l'Ajuntament.  
  
Deu. Resolució anticipada i causes d'extinció  
Seran causa de resolució anticipada d'aquest conveni de col·laboració les següents:  
- L'incompliment per qualsevol de les parts dels compromisos assumits.  
- El mutu acord de les parts, que s'instrumentalitzarà per escrit.  
  
- La impossibilitat sobrevinguda, legal o material, de complir les clàusules.  
- Per decisió judicial declaratòria de la nul·litat del conveni.  
En el cas de l'extinció anticipada del conveni, les actuacions en curs d'execució s'hauran d'acabar, i el conveni quedarà resolt amb la finalització de les actuacions que en aquell moment es realitzen.  
  
Onze. Publicitat  
En la publicitat que es faça d'aquest conveni, a través de qualsevol mitjà de comunicació social, es farà constar expressament que aquestes es realitzen en virtut de la cooperació convinguda entre la conselleria amb competències en matèria de sanitat i l'Ajuntament de Cheste.  
  
A més, s'hauran de complir les obligacions de publicitat derivades del que disposa la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i també l'obligació de publicitat del text íntegre, una vegada subscrit, en el portal de transparència de la Generalitat GVA Oberta en el termini de deu dies hàbils des de la inscripció en el Registre de Convenis de la Generalitat, d'acord amb el que estableixen els articles 3.4, 9.1.c, 10.1 i 12.2 del Decret 105/2017, de 28 de juliol, del Consell, que desenvolupa la Llei 2/2015, de 2 d'abril.  
  
Dotze. Naturalesa i jurisdicció competent  
Aquest conveni de col·laboració té naturalesa administrativa, i serà l'ordre jurisdiccional contenciós administratiu el competent per a conéixer de les qüestions litigioses que es puguen derivar de la interpretació, validesa, eficàcia o compliment d'aquest.  
  
I, en prova de conformitat amb totes i cadascuna de les clàusules anteriors, signen aquest document per duplicat, al lloc i en la data indicats en l'encapçalament.  
  
La consellera de Sanitat Universal i Salut Pública: Ana Barceló Chico.  
L'alcalde de l'Ajuntament de Cheste: José Morell Roser.  
  
  
ANNEX  
Programa Municipal d'Activitat Física i Salut (PMAFS)   
VIU-ACTIU, Ajuntament de Cheste  
  
ASPECTES DEL PROJECTE  
TARGET POBLACIONAL PRINCIPAL Hauran de ser derivats pels/per les professionals sanitaris i complir les característiques de:  
1. Tindre patologies cròniques no transmissibles, en situació estable.  
2. Majors d'edat, capacitat plena d'obrar i sense privació de llibertat.  
3. Pacients en situacions de sedentarisme i que s'haja demostrat que la pràctica d'exercici físic supose una millora de les seues patologies.  
CRITERIS D'ACCÉS   
AL PROGRAMA Criteris d'inclusió dels pacients en el programa:  
Per a ser derivats al programa els/les pacients hauran de complir algunes característiques i patir de forma aïllada o conjunta alguna de les patologies cròniques no transmissibles següents:  
- Diabetis mellitus tipus 2.  
- Pacients amb factors de risc cardiovascular: hipertensió arterial, dislipèmia, obesitat i sobrepés.  
- Patologia musculoesquelètica: columna vertebral, artrosi.  
- Trastorns psiquiàtrics i psicològics: ansietat, depressió, esquizofrènia.  
- Pacients amb càncer de còlon i mama.  
A petició del CAP, es podran determinar altres grups d'intervenció específics.  
CRITERIS D'EXCLUSIÓ MÈDICS Criteris d'exclusió de no derivació per part del personal sanitari:  
- Persones enllitades de manera contínua en els últims tres mesos.  
- Malaltia terminal o amb esperança de vida menor a dotze mesos.  
- Malaltia mental que dificulte la convivència amb la resta de pacients.  
- Cirurgia major en els últims sis mesos.  
- Dèficit físic important.  
- No signar el consentiment informat.  
- Tindre programat un canvi d'adreça de forma permanent o temporal durant l'any vinent.  
- Esdeveniment cardiovascular recent (ACV, AIT, infart de miocardi, angina inestable).  
- Descompensació de patologia crònica recent cardiovascular o pulmonar.  
- Malaltia intercurrent en fase aguda que requerisca repòs.  
- Brot agut d'artrosi o artritis que limite la deambulació.  
- Malaltia pulmonar o cardiopatia amb dispnea a esforços moderats o severs.  
- Tota patologia que invalide o impedisca realitzar exercici físic.  
CRITERIS D'ACCÉS   
AL PROGRAMA AMB CONDICIONS Criteris d'inclusió amb condicions:  
- Ceguesa: si van acompanyats/ades de cuidador/a o gos/gossa pigall.  
- Sordesa: sempre que la seua comunicació no siga excessivament dificultosa o vaja acompanyat/ada de cuidador/a-comunicador/a.  
- Deterioració cognitiva moderada-severa: si van acompanyats/ades de cuidador/a.